依韻和郭秘校昭亭山偶作
作者：梅堯臣
朝代：宋

paragraphs: 知君棄官後，江上尋名山。
心既慣世內，迹欲還人間。
昭亭忽來過，覽古興長歎。
野寺拂塵壁，丹陽已斕斒。
殿角虛寶鐸，微風聲珊珊。
遺像與筆蹟，始得觀裴顔。
淺井何泠泠，前溪何潺潺。
幽幽隨猿鳥，渾渾忘區寰。
裂裳不爲媿，餌芝不爲難。
坐對寒雨中，松上孤鶴還。